
Napraforgó kultúra növényvédelmi hatásai Európai házi méhekre (Apis mellifera), monitoring vizsgálat

Kutatásom mozgatórugója az volt, hogy utánajárjak egy napjainkban nagyon gyakori jelenségnek, mégpedig a méhmérgezésnek. Komoly problémának láttam, hogy a gazdák, méhészek és a vegyszer forgalmazók között nincs egyhangú álláspont ezen a téren a kutatások hiánya miatt. A kutatás módszerének pedig egy monitoring vizsgálatot választottam, mivel fontosnak tartottam a hosszú, folyamatos megfigyelést. A dolgozatom alapjául pedig a napraforgó kultúrát választottam, mint gyakori mérgezési helyszín. A megfigyelés 2021.07.06-2022.03.28. között történt, vagyis a napraforgó virágzásától a következő év biztos kiteleléséig.
Mindez oly módon történt, hogy a lehető legtöbb körülményt lehessen számításba venni, majd azokat komplex módon elemezni. A vizsgálat két helyszínen folyt, 6db méhcsalád bevonásával Ormosbányán és Borsodivánkán. A helyszínek kiválasztásánál fontos szempont volt, hogy az egyik bányavidék révén csökkent mezőgazdasági kapacitással rendelkezik, míg a másik pedig egy kiváló talaj adottságokkal rendelkező aktív mezőgazdasági terület. A Borsodivánkához tartozó terület jó részének termesztési technológiája, növényvédelme ismert volt, ez volt a kutatás egyik alappillére.
A vizsgálatok alapját a terepen begyűjtött virágpor, lépminták, fiasításminták és méhhullák jelentették. A kinyert mintákon botanikai vizsgálat, kórtani vizsgálat, és kémiai vizsgálatok lettek elvégezve. Ezenkívül, hogy más külső tényezőket is számításba tudjunk venni, összegyűjtésre kerültek a meteorológiai adatok, és a környező területeken vetett szántóföldi növények adatai is. Feljegyzésre került a méhcsaládoknál a fiasítások mennyisége is a kezdetektől a kísérlet végéig.
Az eredmények alapján leszűrt következtetések szerint a napraforgó kultúra helyes és szabályos növényvédelme, egészséges családok, és optimális időjárási viszonyok esetében a kísérletben használt Pictor és Autentic peszticidek mellett, nem rejt súlyos kockázatot a mézelő méhekre. Illetve a kimutatott hatóanyagok acetamiprid, difenokonazol, azoxistrobin együttes hatása sem, a kimutatott koncentrációban.
Azt biztosan kijelenthetjük, hogy egy év adatai alapján nehéz magabiztos következtetéseket levonni, ezért indokolt lenne a vizsgálat megismétlése a jövőre tekintve.



